Diari Oficial de la Generalitat Valenciana


Sumari del DOGV 2901, del 02-01-1997 (1997/870555)

ORDRE de 13 de desembre de 1996, de la Conselleria de Treball i Afers Socials, per la qual es regulen els tallers de formació i inserció laboral i s'estableix el procediment general per a l'atorgament d'ajudes durant l'exercici de 1997.
--------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/12/13/(1)/dof/vci/html**

### Dades del document

Número de DOGV
:   2901

Data del DOGV
:   02-01-1997

Secció del DOGV
:   DISPOSICIONS GENERALS

Número del document
:   1997/870555


Data del document
:   13-12-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 13 de desembre de 1996, de la Conselleria de Treball i Afers Socials, per la qual es regulen els tallers de formació i inserció laboral i s'estableix el procediment general per a l'atorgament d'ajudes durant l'exercici de 1997.  
La Generalitat Valenciana està plenament decidida a fer de la formació un instrument efectiu de lluita contra l'atur.  
N'hi ha grups de persones desocupades la inserció de les quals en el mercat de treball exigeix tallers de formació específics, tant per la seua durada com pel seu contingut.  
Entre aquests grups figuren:  
- les persones desocupades de llarga durada (i, entre elles, les majors de 40 anys),  
- les persones desocupades menors de 25 anys,  
- les dones,  
- les persones discapacitades i  
- d'altres conjunts de persones com els caps de famílies monoparentals (en particular, persones separades, vídues, soles amb fills), ètnies (en especial, poble gitano), altres grups socialment marginats i, en especial, els habitants dels anomenats barris d'acció preferent.  
La Conselleria de Treball i Afers Socials dedicarà a aquests grups programes de formació específics que, sota el nom genèric de tallers de formació i inserció laboral, els proporcione coneixements teòrics i habilitats pràctiques que els permeten millorar les seus probabilitats d'accedir a una ocupació i mantenir-s'hi de forma estable.  
Per això, fent ús de les facultats que em confereix la Llei 5/1983, de 30 de desembre, de Govern Valencià i conformement amb el Decret 262/95, de 29 d'agost, amb el qual s'aprova el Reglament Orgànic i Funcional de la Conselleria de Treball i Afers Socials.  
ORDENE  
Títol I  
Normes generals  
Article 1. Objecte  
L'objecte d'aquesta ordre és el foment i desenvolupament de tallers de formació que faciliten la inserció social i laboral d'aturades i aturats amb greus dificultats d'integració en el mercat de treball.  
Article 2. Beneficiaris  
Podran sol·licitar les ajudes regulades en aquesta ordre:  
- Les empreses privades o públiques, siguen tant persones físiques com jurídiques.  
- Les entitats locals.  
- Les organitzacions empresarials.  
- Les organitzacions sindicals.  
- D'altres entitats sense ànim de lucre.  
Article 3. Naturalesa de les ajudes  
Les ajudes regulades en aquesta ordre tindran la naturalesa jurídica de subvencions.  
Article 4. Finançament  
La concessió de les ajudes previstes en aquesta ordre estarà condicionada a l'existència de crèdits adequats i suficients en els pressupostos de la Generalitat Valenciana per a l'exercici de 1997. A aquest efecte, una vegada aprovats aquells, si hi ha previsió pressupostària per atendre aquestes ajudes, la Conselleria de Treball i Afers Socials dictarà una resolució especificant la línia o línies de subvenció que hauran de finançar aquestes ajudes i la seua quantia màxima.  
Article 5. Difusió  
Serà obligació dels beneficiaris de les ajudes regulades en aquesta ordre fer conèixer de forma inequívoca que es tracta d'una acció subvencionada per la Conselleria de Treball i Afers Socials de la Generalitat Valenciana i cofinançada pel Fons Social Europeu.  
Títol II  
Procediment  
Article 6. Entitats col·laboradores  
1. Els qui aspiren a ser perceptors de les distintes ajudes hauran de reunir els requisits generals següents:  
- Exercir la seua activitat en la Comunitat Valenciana i realitzar els tallers subvencionats dins l'àmbit territorial esmentat.  
- Estar al corrent en les seues obligacions tributàries i amb la Seguretat Social en els termes establerts per l'Ordre de 30 de maig de 1996, de la Conselleria d'Economia i Hisenda o en l'ordre que la substituesca en el moment de presentació de la sol·licitud.  
- Haver complert les obligacions adquirides en el supòsit d'haver percebut altres subvencions de la Conselleria de Treball i Afers Socials.  
- Acreditar la capacitat suficient en mitjans materials, humans i organitzatius per complir els objectius establerts en el programa.  
2. Els tallers hauran de ser organitzats pel mateix sol·licitant i no s'hi admetrà la subcontractació.  
Article 7. Procediment de sol·licitud de subvencions  
1. Les sol·licituds de tallers es podran presentar durant els 30 dies naturals posteriors a la publicació d'aquesta ordre.  
2. Les sol·licituds es podran presentar en els registres de les direccions territorials d'Alacant (Pintor Llorenç Casanova, 6), Castelló de la Plana (plaça Maria Agustina, 1) i València (Baró de Càrcer, 36), direccions territorials que són les responsables de la instrucció dels expedients, o en qualsevol dels registres a què es refereix l'article 38 de la Llei 30/1992.  
3. Les sol·licituds, que seran úniques per a cada tipus de taller, es formularan en els models normalitzats que seran proporcionats per les direccions territorials de Treball i Afers Socials.  
Tota sol·licitud haurà d'anar acompanyada de la següent documentació:  
- Acreditació de la personalitat jurídica de l'entitat sol·licitant.  
- Acreditació de la personalitat del representant de l'entitat sol·licitant, així com de la seua capacitat jurídica per actuar en nom de l'esmentada entitat.  
- Fitxa de manteniment de tercers, segons el model facilitat a aquest efecte.  
- Acreditacions d'estar al corrent en el compliment de les obligacions tributàries i amb la Seguretat Social, segons el que disposa l'Ordre de la Conselleria d'Economia i Hisenda de 30 de maig de 1996, que es remet als articles 7, 8 i 9 del Reial Decret 390/1996 respecte a les concretes obligacions i a la forma en que cal realitzar l'acreditació. En els supòsits en què, d'acord amb el que disposa l'article 9.3 del referit reial decret, és admissible la simple presentació de sol·licituds de certificats, això s'entendrà sense perjudici de l'obligació de presentar els corresponents certificats per part dels beneficiaris.  
- Memòria del taller que es vol impartir.  
Aquesta memòria es presentarà en suport magnètic o paper, segons les indicacions que la Conselleria de Treball i Afers Socials facilitarà a aquest efecte.  
- Designació d'un domicili a l'efecte de notificacions i persona de contacte.  
- En el supòsit que el sol·licitant siga una empresa, pública o privada, caldrà presentar un compromís d'inserció laboral de, si més no, el 33% dels assistents que finalitzaran l'acció formativa.  
- Programa de realització d'inversions, si s'escau, que hauran d'estar efectuades en la primera meitat del programa formatiu del taller.  
No s'hi aportaran els tres primers documents a dalt esmentats si estigueren ja en poder de la Conselleria de Treball i Afers Socials perquè hauran estat aportats en l'exercici de 1996 i l'interessat haurà d'indicar expressament, si ho saber, la data d'aportació i l'expedient al qual es van incorporar tals documents.  
Article 8. Avaluació de les sol·licituds  
Tota sol·licitud se subjectarà a:  
1. Una avaluació formal a càrrec del personal de la Conselleria de Treball i Afers Socials, que supervisarà inicialment el compliment o no dels requisits formals previstos en aquesta ordre i en valorarà, si s'escau:  
- el grau d'inserció aconseguit en l'últim exercici,  
- la qualitat de la docència impartida en l'exercici anterior,  
- el grau de compliment d'anteriors subvencions.  
2. Una avaluació de continguts a càrrec d'un comitè de valoració, designat pel conseller de Treball i Afers Socials, que analitzarà el contingut teòric i pràctic dels tallers, la seua metodologia d'impartició, mitjans materials i l'oportunitat de la seua realització.  
L'esmentat comitè estarà presidit pel conseller de Treball i Afers Socials o una persona en qui delegue i s'hi integraran:  
- 5 tècnics de la Conselleria de Treball i Afers Socials,  
- 1 membre designat per l'Institut Valencià de la Joventut,  
- 1 tècnic del INEM,  
- 5 professors de cada una de les universitats valencianes, designats per elles.  
- 5 experts (un per cada modalitat de taller) designats pel conseller de Treball i Afers Socials entre els coordinadors dels tallers d'inserció social que, en anteriors edicions, hauran funcionat de forma més satisfactòria,  
- 2 experts designats per les organitzacions sindicals més representatives.  
- 2 experts designats per les organitzacions empresarials més representatives.  
3. Realitzades ambdues valoracions s'efectuaran les oportunes propostes de resolució, que hauran d'estar prou motivades, amb indicació dels factors o criteris tinguts en compte en la valoració i la seua aplicació concreta i ponderació respecte a cada sol·licitud.  
4. S'establirà mitjançant una resolució del conseller de Treball i Afers Socials, que serà publicada al Diari Oficial de la Generalitat Valenciana, els criteris d'acord amb els quals serà efectuada l'avaluació de les sol·licituds.  
Article 9. Resolució  
1. La competència per emetre una resolució escau al conseller de Treball i Afers Socials o una persona en qui delegue.  
2. El termini màxim per resoldre les sol·licituds que es formulen serà el de trenta dies naturals a partir de la publicació de la resolució a què es refereix l'article 4 i caldrà entendre-la denegada si no se'n produira una resolució expressa en l'esmentat termini.  
3. Les resolucions podran subvencionar despeses ocasionades durant l'exercici de 1997, sempre que cada un dels conceptes s'ajuste als preceptes d'aquesta ordre.  
Article 10. Obligacions dels beneficiaris  
Són obligacions dels beneficiaris:  
- Impartir els tallers segons el que preveu aquesta ordre i en la resolució de la seua aprovació, així com justificar-ne la realització.  
- Facilitar a la Conselleria de Treball i Afers Socials les tasques de seguiment i control tècnic.  
- Subjectar-se a les accions de control que legalment escaiga, així com a aquelles que la Conselleria de Treball i Afers Socials considere oportú realitzar, en relació a la subvenció concedida.  
- Comunicar a la Conselleria de Treball i Afers Socials la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic.  
- Fer conèixer als alumnes de forma inequívoca que estan participant en un programa subvencionat per la Conselleria de Treball i Afers Socials de la Generalitat Valenciana i del Fons Social Europeu.  
- No percebre cap quantitat de l'alumnat participant en l'acció formativa.  
- Dur la comptabilitat econòmica codificada de les despeses imputables a cada taller.  
Article 11. Costos elegibles per als beneficiaris  
Els costos elegibles es distribuiran en:  
Part A.  
- Despeses de professorat i control de la docència  
- Salaris del professorat o, si s'escau, del servei docent extern.  
- Despeses de Seguretat Social a càrrec de l'entitat col·laboradora quan haurà contractat els professors per compte d'altri, amb l'obligació de la seua afiliació i/o alta en la Seguretat Social.  
- Costos del control de la qualitat de la docència, incloent-hi els següents conceptes:  
\* avaluacions i revisions periòdiques de l'alumnat,  
\* preparació de classes,  
\* tutories.  
Els costos atribuïts a aquest apartat no superaran el 25% del total subvencionat com a part A.  
Únicament s'admetran justificants de pagaments a persones físiques, tant si el servei ha estat prestat pel personal de la mateixa entitat beneficiària, com si ha estat contractada una prestació de serveis professionals amb persones alienes a aquesta.  
Part B. Despeses d'organització o institucionals  
- Despeses d'assegurances d'accidents de l'alumnat.  
- Despeses per assegurança de responsabilitat civil.  
- Despeses de selecció de l'alumnat, quan escaiga.  
- Despeses de personal directiu i administratiu atribuïbles al desenvolupament de l'acció formativa.  
- Amortització d'instal·lacions, equips i ferramentes.   
En cap cas les despeses d'amortització d'aquests béns, que hauran de tenir una relació directa amb l'activitat docent de l'entitat col·laboradora, no podran superar el 25% de les despeses incloses en la part B.  
- Material fungible adquirit per al desenvolupament de la docència no recuperables quan finalitze el taller.  
- Despeses generals: en aquest apartat s'inclouen:  
\* despeses de publicitat dels tallers,  
\* despeses de lloguers, tant d'instal·lacions com de maquinària lligada directament a la docència.  
\* despeses d'energia elèctrica, combustible i, en general, de manteniment de les instal·lacions i equips docents.  
\* despeses de comunicació.  
- D'altres costos, en particular:  
\* compra de material d'ensenyament,  
\* despeses de traducció de materials d'ensenyament,  
\* despeses de recopilació, impressió, ...de materials d'ensenyament,  
\* despeses d'adaptació de locals per a discapacitats.  
Part C.   
- Despeses de l'alumnat per assistència, o ajuda per despeses de transport, en els casos previstos.  
Part D.  
- Inversió per obra o adquisició d'equipament en els casos previstos.  
Article 12. Quantia de les subvencions  
Sempre que existesca crèdit adequat i suficient en els pressupostos de la Generalitat Valenciana en l'exercici de 1997 per atendre aquestes ajudes i que haurà estat publicat al Diari Oficial de la Generalitat Valenciana la corresponent resolució del conseller de Treball i Afers Socials, on especificarà la línia o línies de subvenció amb què es finançaran les ajudes i l'import global màxim destinat a aquestes, amb respecte d'aquests límits es podran atorgar subvencions als projectes presentats fins un import total de 02.683.554 pessetes, pels conceptes i amb els límits que s'indiquen en cada un dels programes regulats més avant.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres ens públics o privats, no superarà el cost de l'activitat que desenvoluparà el beneficiari.  
Article 13. Incompliments  
1. En el cas que l'entitat beneficiària incomplesca tots o alguns dels compromisos adquirits per al desenvolupament dels tallers es podrà minorar o resoldre la subvenció concedida depenent de la gravetat del fet, amb l'exigència, si escau, de reintegrar les quantitats indegudament percebudes i de l'interès de demora, sense perjudici que s'adopte alguna de les mesures previstes en la Llei 8/1988, de 7 d'abril.  
2. La minoració o resolució de la subvenció, a més dels casos fixats en el paràgraf anterior, podrà ser realitzada quan hi concorrerà qualsevol de les circumstàncies següents:  
- Incompliment de la finalitat per a la qual va ser concedida la subvenció o de les subvencions imposades per a la seua concessió en l'aprovació de la programació.  
- Falta d'assistència injustificada dels alumnes:  
Quan en la primera meitat del taller es produesca una disminució del nombre d'alumnes, l'entitat haurà de donar d'alta nous alumnes, fins completar el nombre que fixe la resolució. En cas de no efectuar-ho, s'hi aplicarà la minoració proporcional corresponent.  
Quan en la segona meitat del curs es produira una disminució del nombre d'alumnes no imputable a l'entitat col·laboradora sols es minorarà la part B del mòdul econòmic a partir de la tercera baixa. No s'hi aplicarà cap minoració quan l'abandó de l'alumne, en aquesta segona meitat del curs, es dega a una contractació degudament acreditada.  
- Incompliment de l'obligació de justificar les despeses del termini establert.  
- Percepció per part de l'entitat col·laboradora de qualsevol quantitat econòmica procedent de l'alumnat participant en els tallers.  
- Qualsevol altre motiu que perjudique el fi últim per qual haurà estat concedida la subvenció i, en particular, l'incompliment dels criteris emanats d'aquesta ordre.  
Títol III  
Dels tallers de formació i inserció laboral  
Secció primera  
Característiques  
Article 14. Programes d'actuació  
1. Les accions formatives dirigides a la inserció laboral de les aturades i els aturats amb dificultats específiques d'integració en el mercat laboral s'organitzaran d'acord amb els següents programes:  
- Tallers de formació i inserció laboral d'aturats de llarga durada.  
- Tallers de formació i inserció laboral de dones.  
- Tallers de formació i inserció laboral de menors de 25 anys.  
- Tallers de formació i inserció laboral de persones discapacitades.  
- Tallers de formació i inserció laboral de persones en situació de marginació social.  
2. Excepcionalment podran realitzar-se convenis de col·laboració per a la realització dels programes d'actuació indicats a dalt, d'acord amb l'establert en el Decret 20/1993, de 8 de febrer, del Govern Valencià.  
El termini per a la celebració de convenis de col·laboració finalitzarà el 30 d'abril de 1997.  
Capítol I  
Tallers de formació i inserció laboral d'aturats  
de llarga durada  
Article 15. Objectius  
L'objectiu principal d'aquest programa és afavorir l'accés a l'ocupació de les treballadores i dels treballadors que siguen desocupats de llarga durada.  
Article 16. Participants  
Seran destinataris d'aquest programa les desocupades i desocupats que porten inscrits més d'un any com a aturats en les oficines d'ocupació de l'INEM.  
S'hi concedirà preferència a les persones desocupades majors de 40 anys.  
Article 17. Subvencions  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 pessetes. El projecte d'actuació haurà d'incloure el preu/hora de cada persona que hi intervinga.  
2. Els participants en aquest taller podran rebre una ajuda en compensació de les despeses de transport per un import de fins 300 pessetes per alumne/a i dia assistit. En aquest concepte es podran atorgar subvencions de fins 450.000 pessetes per projecte.  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes per projecte. Aquestes despeses hauran de ser quantificades i detallades en el projecte d'actuació.  
Capítol II  
Tallers de formació i inserció laboral de dones  
Article 18. Objectius  
L'objectiu principal d'aquest programa és capacitar professionalment les dones per millorar les condicions de la seua incorporació al mercat de treball, especialment en sectors que impliquen noves tecnologies, en aquells on l'oferta supere la demanda i en aquells en els quals les dones estiguen infrarepresentades.  
Article 19. Participants  
Sols podran participar en els tallers corresponents a aquest programa dones desocupades inscrites en les oficines d'ocupació del INEM, siga el que siga el seu nivell d'estudis.  
Article 20. Subvencions  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 de pessetes. El projecte d'actuació haurà d'incloure el preu/hora de cada persona que hi intervinga.  
2. Els participants en aquest taller podran rebre una ajuda en compensació de les despeses de transport per un import de fins 300 PTA per alumne i dia assistit. En aquest concepte es podran atorgar subvencions de fins 450.000 PTA. per projecte.  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 PTA. per projecte. Les esmentades despeses hauran de ser quantificades i detallades en el projecte d'actuació.  
Capítol III  
Tallers de formació i inserció laboral  
 per a menors de 25 anys  
Article 21. Objectiu  
L'objectiu d'aquest taller és capacitar professionalment els menors de 25 anys, per facilitar la seua incorporació al treball.  
Article 22. Participants  
Sols podran participar en les activitats d'aquest taller els menors de 25 anys, inscrits com a desocupats en les oficines d'ocupació, siga el que siga el seu nivell d'estudis.  
Article 23. Subvencions  
1. Seran subvencionades les despeses de professorat i control de la docència d'aquest taller en una quantia que no superarà els 3.000.000 pessetes. El projecte d'actuació haurà d'incloure el preu/hora de cada persona que hi intervinga.  
2. Els participants en aquest taller podran rebre una ajuda en compensació de les despeses de transport per un import de fins 300 pessetes per alumne i dia assistit. En aquest concepte es podran atorgar subvencions de fins 450.000 pessetes per projecte.  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes per projecte. Les esmentades despeses hauran de ser quantificades i detallades en el projecte d'actuació.  
4. En concepte de subvenció per inversions en instal·lacions, maquinàries i utillatge es podran atorgar subvencions de fins 2.500.000 pessetes. Les inversions s'hauran de detallar de forma quantificada en el projecte d'actuació, amb indicació d'obres i preus unitaris i destinar-se exclusivament a les necessitats de l'especialitat elegida.  
Capítol IV  
Tallers de formació i inserció laboral   
de persones discapacitades  
Article 24. Objectiu  
És objecte d'aquest taller afavorir l'accés a l'ocupació de persones discapacitades, mitjançant la superació de les mancances formatives i educatives que impedeixen la seua plena integració social al mercat de treball.  
Article 25. Participants  
Sols podran participar en les activitats d'aquest taller les persones amb discapacitats físiques, psíquiques o sensorials aturades i inscrites en el INEM.  
Article 26. Documentació que cal aportar  
Junt a la documentació que s'exigeix amb caràcter general en l'article 7, les entitats aportaran una llista incloent, si més no, 10 possibles participants en el taller, amb els pertinents certificats de minusvàlua.  
En el supòsit de sol·licitar una ajuda per inversions, s'hi acompanyarà una memòria d'actuacions.  
Article 27. Subvencions  
1. Seran subvencionades les despeses de professorat i control de la docència d'aquest taller en una quantia que no superarà els 4.500.000 pessetes. El projecte d'actuació haurà d'incloure el preu/hora de cada persona que hi intervinga.  
2. Els participants en aquest taller podran rebre una assignació econòmica, en concepte d'assistència, per un import de fins 1.800 pessetes per alumne/a i dia assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins 1.800.000 pessetes per projecte.  
3. La quantia de la subvenció en concepte de despeses d'organització o institucionals (despeses part B) no superarà la quantia d'1.650.000 pessetes per projecte. Les esmentades despeses hauran de ser quantificades i detallades en el projecte d'actuació.  
4. En concepte de subvenció per inversions en instal·lacions, maquinàries i utillatge es podran atorgar subvencions de fins 2.500.00 pessetes. Les inversions s'hauran de detallar de forma quantificada en el projecte d'actuació, amb indicació d'obres i preus unitaris i destinar-se exclusivament a les necessitats de l'especialitat elegida.  
Capítol V  
Tallers de formació i inserció laboral de grups de persones  
en situació de marginació social  
Article 28. Objectius  
És objecte d'aquest taller la integració sociolaboral d'aquelles persones pertanyents a col·lectius amb especials dificultats d'inserció en el mercat de treball.  
Article 29. Participants  
Sols podran participar en les activitats d'aquest taller les persones aturades i inscrites en el INEM pertanyents a minories ètniques, immigrants, interns/es d'institucions penitenciàries i a qualsevol altre col·lectiu en situació de marginació social que habite, prioritàriament, en barris d'acció preferent.  
Article 30. Documentació que cal aportar  
Junt a la documentació que amb caràcter general s'exigeix en l'article 7 d'aquesta ordre s'adjuntarà un informe de l'equip social de base en què es farà constar la necessitat de l'acció formativa de les característiques d'aquest taller, incloent-hi en l'esmentat informe una llista d'almenys 20 possibles participants en el taller.  
Article 31. Subvencions  
1. Seran subvencionades les despeses de professorat i control de la docència d'aquest taller en una quantia que no superarà els 5.250.000 pessetes. El projecte d'actuació haurà d'incloure el preu/hora de cada persona que hi intervinga.  
2. Els participants en aquest taller podran rebre una assignació econòmica, en concepte d'assistència, per un import de fins 1.800 pessetes per alumne/a i dia assistit. La quantia s'assenyalarà en la corresponent resolució i serà idèntica per a tots els alumnes. En aquest concepte es podran atorgar subvencions de fins 4.050.000 pessetes per projecte.  
3. La quantia de la subvenció en concepte de despeses d'organització o institucionals (despeses part B) no superarà la quantia de 2.887.500 pessetes per projecte. Les esmentades despeses hauran de ser quantificades i detallades en el projecte d'actuació.  
4. En concepte de subvenció per inversions en instal·lacions, maquinàries i utillatge es podran atorgar subvencions de fins 2.500.00 pessetes. Les inversions s'hauran de detallar de forma quantificada en el projecte d'actuació, amb indicació d'obres i preus unitaris i destinar-se exclusivament a les necessitats de l'especialitat elegida.  
Secció segona  
Normes relatives a la realització dels tallers  
Article 32. Selecció de l'alumnat  
1. L'entitat sol·licitant determinarà el perfil dels alumnes de cada taller.  
2. L'entitat sol·licitant haurà de comptar amb els tècnics adequats que requerirà el procés de selecció.  
3. Finalitzat el procés de selecció, es confeccionarà una acta firmada pel responsable d'aquest procés, així com pel responsable de l'entitat beneficiària, en la qual figuraran els barems utilitzats per a la selecció, els noms d'aquells alumnes que hauran superat les proves i que hauran estat seleccionats per realitzar el taller, així com els reserves i els no admesos.  
Article 33. Composició dels grups  
Els tallers es desenvoluparan en grups de 15 alumnes. Quan en cap d'aquests grups s'integren alumnes amb discapacitats, el nombre màxim serà de 12 i no es podran incorporar per programa més de tres alumnes amb aquestes característiques.  
Els tallers dirigits exclusivament a persones amb discapacitats es desenvoluparan en grups amb un mínim de 5 alumnes i un màxim de 10.  
Article 34. Característiques dels tallers  
1. Els tallers, llevat del que s'indica en l'apartat 2, tindran les següents característiques:  
a) La seua durada serà com a màxim de sis-centes hores, amb una jornada partida de 6 hores diàries, llevat que, justificadament, s'autoritze una jornada distinta de la jornada en atenció al col·lectiu al qual es dirigesca el taller.  
b) Les àrees que s'atendran seran les següents:  
- Àrea de formació professional específica, que tindrà com a finalitat preparar els participants per a la seua incorporació a la vida activa en llocs de treball que no requeresquen el títol de tècnic de formació professional de grau mitjà i caldrà dedicar a aquesta àrea 20 hores a la setmana.  
- Àrea de formació i orientació laboral, encaminada a familiaritzar els participants amb el marc legal de condicions de treball, de la seguretat i higiene en el treball i de relacions laborals, i a dotar-los dels tallers i de l'orientació necessària per a la cerca d'un lloc de treball, l'ocupació associada o l'autoocupació, i es dedicaran a aquesta àrea dues hores a la setmana.  
- Àrea de formació bàsica, dirigida a oferir als participants la possibilitat d'adquirir els coneixements i les capacitats generals bàsiques necessàries per aconseguir la seua inserció social i laboral i, si escau, per a la continuació dels seus estudis en cicles formatius de formació professional de grau mitjà, i caldrà dedicar a aquesta àrea 5 hores setmanals.  
- Activitats complementàries, encaminades a oferir als alumnes la possibilitat de mantenir activitats socioculturals que afavoresquen l'adquisició d'hàbits positius en relació al gaudi de l'oci i del temps lliure, sempre dirigides a l'especialitat del taller, i es dedicarà a aquesta àrea 1 hora a la setmana.  
- Acció tutorial, especialment en relació als joves i dirigida a facilitar el desenvolupament personal en aspectes tals com l'autoestima i la motivació, la cooperació, integració i implicació social i l'adquisició d'habilitats socials, i caldrà dedicar a aquesta àrea 2 hores a la setmana.  
2. Els tallers de formació i inserció laboral de grups de persones en situació de marginació social tindran una durada màxima de 1.050 hores, amb una jornada partida de set hores diàries, llevat que justificadament s'autoritze una jornada distinta en atenció al col·lectiu al qual es dirigeix el taller.  
Les àrees que s'atendran seran les següents:  
- Àrea de formació professional específica, que tindrà com a finalitat preparar els participants per a la seua incorporació a la vida activa en llocs de treball que no requeresquen el títol de tècnic de formació professional de grau mitjà i caldrà dedicar a aquesta àrea 23 hores a la setmana.  
- Àrea de formació i orientació laboral, encaminada a familiaritzar els participants amb el marc legal de condicions de treball, de la seguretat i higiene en el treball i de les relacions laborals, i a dotar-los dels tallers i de l'orientació necessària per a la recerca d'un lloc de treball, l'ocupació associada o l'autoocupació i es dedicaran a aquesta àrea dues hores a la setmana.  
- Àrea de formació bàsica, dirigida a oferir als participants la possibilitat d'adquirir els coneixements i les capacitats generals bàsiques necessaris per a la continuació dels seus estudis en cicles formatius de formació professional de grau mitjà i caldrà dedicar a aquesta àrea 6 hores setmanals.  
- Activitats complementàries, encaminades a oferir als alumnes la possibilitat de mantenir activitats socioculturals que favoresquen l'adquisició d'hàbits positius en relació al gaudi de l'oci i del temps lliure, sempre dirigides a l'especialitat del taller i caldrà dedicar a aquesta àrea dues hores a la setmana.  
- Acció tutorial, especialment en relació als joves i dirigida a facilitar el desenvolupament personal, en aspectes tals com l'autoestima i la implicació social i l'adquisició d'habilitats socials i caldrà dedicar a aquesta àrea 2 hores a la setmana.  
Article 35. Modalitats  
Les modalitats dels tallers a què es destinen les ajudes regulades en aquest capítol, que tindran sempre com a referent la connexió amb el món del treball, seran les següents:  
a) Modalitat amb pràctiques en empreses: quan l'àrea de formació professional específica combine la formació en el mateix centre amb la realització d'un programa de pràctiques en un altre centre de treball. Aquestes pràctiques es regiran per l'establert en l'article 35 d'aquesta ordre.  
b) Modalitat amb pràctiques en el centre formatiu: quan l'àrea de formació professional específica es realitze en exclusiva en el mateix centre formatiu.  
La finalitat d'aquestes pràctiques és complementar els coneixements teoricopràctics que adquiriran els participants en el taller durant el seu desenvolupament.  
Les entitats promotores hauran de fer constar aquest aspecte en la memòria d'actuació.  
Article 36. Característiques específiques de les pràctiques en empresa  
Són característiques específiques de els pràctiques en empreses, les següents:  
1. No generen relació juridicolaboral entre els participants i l'empresa o l'organització empresarial col·laboradora en el projecte.  
2. Els programes de formació pràctica en empreses presentades hauran de contenir les següents característiques:  
a) Descripció del contingut de les pràctiques professionals que cal desenvolupar, que necessàriament ha de correspondre a l'àrea de coneixements que estan adquirint els participants en els tallers d'inserció.  
b) El sistema de tutories serà dut a cap pel personal tècnic de l'empresa on es desenvolupe el programa formatiu pràctic, el qual tutelarà les activitats que realitzen els participants en coordinació amb l'equip de formadors.  
c) S'hi adjuntarà un informe favorable dels representants dels treballadors de l'empresa en la qual es desenvolupen les pràctiques sol·licitades.  
Article 37. Realització dels tallers  
Els tallers s'hauran de realitzar de manera que concloguen abans del 31 d'octubre de 1997.  
Article 38. Formadors  
1. Per desenvolupar els tallers, les entitats promotores comptaran, com a mínim, amb el professorat següent:  
- Un expert en l'àrea de formació professional específica, preferentment amb coneixements polivalents teoricopràctics. Aquests coneixements s'hauran d'acreditar mitjançant documentació suficient que demostre l'experiència en l'especialitat elegida.  
- Personal amb titulació, mitjana o superior, que el capacite per desenvolupar l'àrea de formació bàsica i l'àrea de formació i orientació laboral, que assumirà les tasques de coordinació del programa. L'esmentada capacitat s'haurà d'acreditar mitjançant documentació suficient que demostre l'experiència formativa i de treball amb col·lectius amb dificultats d'inserció sociolaboral.  
2. Les tasques del personal anteriorment citat seran la formació, la tutela, el seguiment i l'avaluació dels alumnes, tant en l'apartat de formació professional específic com en el de la formació complementària.  
3. En el desenvolupament de la modalitat a) es realitzarà un seguiment, per part d'aquest equip, en els mateixos centres de treball on els alumnes realitzen les pràctiques amb la finalitat de verificar el compliment dels objectius del programa.  
4. En els programes en què participen alumnes amb discapacitat es podrà comptar amb la intervenció d'altres professionals en funció de les característiques d'aquells, i faran constar aquest aspecte en el projecte d'actuació.  
Article 39. Inici del taller  
1. És preceptiva la comunicació fefaent, fins i tot mitjançant fax, de l'inici de cada taller i assenyalar-ne l'horari i el lloc d'impartició.  
2. L'entitat disposarà de 15 dies hàbils per presentar la següent documentació:  
- L'acta de selecció, que inclourà els criteris utilitzats per l'entitat per a la selecció dels participants.  
- La relació de participants que comencen l'acció, segons el model normalitzat que es facilitarà a aquest efecte.  
- L'assegurança d'accidents dels alumnes, que comprendrà almenys la següent cobertura:  
\* Assistència mèdica, farmacèutica i hospitalària per una quantia il·limitada de qualsevol accident durant el desenvolupament de les activitats del taller o, fins i tot, durant el desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
\* Indemnització mínima de dos milions de pessetes per mort o invalidesa permanent derivats d'un accident en el taller o en el desplaçament.  
\* Indemnització diària a l'alumne derivada d'un accident en el taller que produesca una impossibilitat temporal d'assistència. El període serà el que comprenga aquesta incapacitat i fins un màxim d'un any. La indemnització mínima serà de 1.000 PTA. diàries.  
\* L'entitat col·laboradora estarà obligada a mantenir la cobertura en l'assegurança durant tot el període lectiu en el qual cada alumne romanga d'alta en el taller.  
\* Danys a tercers.  
Article 40. Control del desenvolupament del taller  
Una vegada començat el taller i presentada la documentació anteriorment citada, l'entitat col·laboradora estarà obligada a aportar la següent documentació:  
\* control d'assistència mensual, contenint la firma diària dels alumnes assistents.  
\* certificats d'alta i baixa produïdes.  
\* comunicació d'incidències que es produesquen en el desenvolupament de cada taller.  
Article 41. Avaluació dels alumnes  
1. L'avaluació dels alumnes dels tallers serà contínua i es farà prenent com a referència els objectius establerts per l'equip de formadors en les àrees establertes en l'article 34 d'aquesta ordre.  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de forma que el procés d'ensenyament-aprenentatge puga adquirir el caràcter individualitzat que aquests programes requereixen.  
Durant el desenvolupament del programa cada professor o professora farà el seguiment i l'avaluació del component formatiu que impartesca i deixarà constància per escrit dels resultats d'aquesta avaluació contínua en les sessions de seguiment i avaluació que l'equip educatiu realitzarà periòdicament, supervisades pel coordinador del programa.  
2. La Conselleria de Treball i Afers Socials es reserva el dret de comprovar la capacitació dels alumnes.  
Article 42. Finalització del taller  
1. A la conclusió de cada taller es presentarà una acta contenint les qualificacions finals dels alumnes assistents, així com una memòria final exposant els objectius del taller i els resultats aconseguits.  
El termini de presentació de l'esmentada documentació serà el de 15 dies des de la finalització del taller.  
2. La Conselleria de Treball i Afers Socials expedirà el corresponent certificat d'aprofitament als alumnes que hauran superat amb èxit el taller.  
Article 43. Abonament de l'import de les subvencions  
1. Una vegada començada l'acció formativa i complerta per l'entitat el que preveu l'art. 39 d'aquesta ordre, es lliurarà un 30% de la subvenció en concepte de transferències corrents; un 30% de la subvenció en concepte de transferències corrents quan s'haurà justificat unes despeses iguals, o superiors, al 60% de la subvenció per aquest concepte.  
No obstant això, es podrà avançar a l'entitat beneficiària, una vegada concedida la subvenció, el percentatge màxim que permeta la Llei d'Hisenda Pública de la Generalitat Valenciana, amb l'aval previ a favor de la Generalitat Valenciana en la forma legalment prevista.  
El percentatge restant de la subvenció es farà efectiu en finalitzar l'acció formativa després de la presentació, en els models que a aquest efecte es facilitaran, de la declaració de les despeses originades per la seua impartició i els seus justificants; així com de la documentació acreditativa de la inserció laboral aconseguida, si s'escau.  
La declaració de despeses, i documentació annexa s'haurà de presentar en el termini màxim d'un mes comptador des de l'endemà de la finalització del taller, si en la resolució de concessió no es fixara un altre distint.  
2. El pagament de les subvencions atorgades en concepte d'inversió es realitzarà contra la justificació de l'obra o l'adquisició d'equipament, que caldrà realitzar en la primera meitat del taller.  
DISPOSICIONS FINALS  
Primera  
La Conselleria de Treball i Afers Socials dictarà totes les normes que calga per al desenvolupament i l'execució del que disposa aquesta ordre.  
Per una resolució es determinaran els documents que, a l'efecte de la correcta tramitació de les ajudes, hauran de presentar les entitats subvencionades.  
Segona  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 13 de desembre de 1996  
El conseller de Trabajo y Asuntos Sociales,  
JOSÉ SANMARTÍN ESPLUGUES


Còpia Permalink ELI